” சசிகலாவுக்கு எதிராக நாங்கள் கூறும் குற்றச்சாட்டுகளை அ.தி.மு.க தொண்டர்களே வரவேற்கிறார்கள். ‘முதல்வரின் உடல்நிலையைப் பயன்படுத்தி மோசடி நடக்கிறது’ என்று முன்பே புகார் கூறினார் சசிகலா புஷ்பா. அதைத்தான் கருணாநிதி உள்ளிட்டவர்கள் சுட்டிக் காட்டுகிறார்கள். இதுகுறித்து விசாரணை நடத்த சி.பி.ஐயிடம் புகார் கொடுக்க இருக்கிறார். அதைத் தொடர்ந்து, இத்தனை ஆண்டுகளாக சசிகலாவின் வரவு செலவுகள், பணப் பரிவர்த்தனைகள் குறித்து சில விஷயங்களை நிதித்துறை அமைச்சகத்தின் கவனத்துக்குக் கொண்டு சென்றிருக்கிறார். இதன்பேரில் உரிய விசாரணை நடத்துமாறு, வரும் திங்கள்கிழமை மனு கொடுக்க இருக்கிறார். கூடவே, தேர்தல் ஆணையத்திடம், ‘ முதல்வர் கையெழுத்துடன் எந்தக் கடிதம் வந்தாலும், தடயவியல் பரிசோதனைக்கு உட்படுத்த வேண்டும்’ எனப் புகார் கொடுக்க இருந்தார் சசிகலா புஷ்பா. ‘இந்தநேரத்தில் இந்தப் புகார் வேண்டாம். அப்படியொரு நேரம் வரும்போது புகார் கொடுங்கள்’ என ஆளுங்கட்சியின் சீனியர் ஒருவர் கொடுத்த அழுத்தத்தின் காரணமாக, கடிதத்தைக் கிடப்பில் வைத்திருக்கிறார்.